পাম অ্যাভিনিউ এবং কালীঘাটের বাসিন্দা পারতপক্ষে কেউ কারও নাম উচ্চারণ করেন না। একজন কাজ চালান পদের উল্লেখে। অন্যজন সর্বনামে। কিন্তু আজ, শুক্রবার তাঁরা দু’জনে একই বিন্দুতে দাঁড়িয়ে। আজ, শুক্রবার তাঁরা নিজের নিজের দলের মাঠে নামবেন। এবং নামবেন চিন্তা আর উদ্বেগ নিয়ে।
পাম অ্যাভিনিউয়ের চিন্তা— কেন্দ্রীয় নেতৃত্বের উপস্থিতিতে দলের রাজ্য কমিটির বৈঠকে কংগ্রেসের সঙ্গে জোটের প্রয়োজনীয়তা প্রমাণ করা যাবে তো? বৃহস্পতিবার ব্যারাকপুরের প্রকাশ্য সভা থেকে তিনি যার নান্দীমুখ করে দিলেন।
কালীঘাটের চিন্তা— দলের বর্ধিত কর্মসমিতির বৈঠকে মুকুল রায়কে দলের অন্দরে ঠিকঠাক প্রতিস্থাপিত করা যাবে তো? বৃহস্পতিবার যার ভূমিকা তিনি করে দিলেন মুকুল-সহ দলের শীর্ষনেতাদের নিয়ে বৈঠকে।
প্রকাশ কারাট, বৃন্দা কারাটের উপস্থিতিতে কংগ্রেসের সঙ্গে জোটের প্রয়োজনীয়তা বোঝাতে পরিকল্পনা করেই আগে থেকে সুর চড়িয়ে ‘চাপ’ তৈরি করতে শুরু করেছেন বুদ্ধদেব ভট্টাচার্য। তাঁর এক ঘনিষ্ঠের কথায়, ‘‘পুরোটাই একটা পরিকল্পনার অংশ। প্রথমে সূর্যকান্ত মিশ্র, তার পরে বুদ্ধবাবু এবং তারপরে মহম্মদ সেলিম যেভাবে একের পর এক জোট নিয়ে বলছেন, তা যে বিনা পরিকল্পনায় হচ্ছে, এমন তো নয়।’’
বস্তুত, এদিনও বুদ্ধ ব্যারাকপুরে বলেছেন, ‘‘একটা কথা আপনারা বুঝতে পারছেন। আমরাও বুঝছি। এই যে কথা হচ্ছে— ঐক্য-ঐক্য, জোট-জোট। কেন এত কথা হচ্ছে? কিছু মানুষ বলছে, তোমরা আবার সব এক হয়ে যাও। একে না সরালে পশ্চিমবাংলায় কিছু হবে না। পশ্চিমবাংলার সর্বনাশ করে দিচ্ছে। এটা আমরা দেখতে পাচ্ছি, বুঝতে পারছি। কিছু মানুষ চাইছেন, এই সরকারকে সরাতেই হবে। যাঁরা সরাতে চান, পার্থক্য থাকতে পারে...একটা ব্যক্তির পার্থক্য হয়, দলের পার্থক্য হয়। কিন্তু সকলকে এই কাজে একমত হতে হবে। সে কাজ করতে হবে। প্রস্তুতি নিতে হবে।’’
কিন্তু একইসঙ্গে প্রাক্তন মুখ্যমন্ত্রী তথা জোটমুখী বঙ্গ ব্রিগেডের নেতা এ-ও বলেছেন যে, ‘‘সবটা বলতে পারব না। কারণ, আমাদের কাল-পরশু মিটিং আছে। তারপর দিল্লি আছে।’’
জোটের প্রশ্নে এদিন রাজ্যের বামশরিকদের পাশে পেলেও ওই ‘দিল্লি আছে’ই হল আসল কথা। দিল্লিকে বোঝানো যে কাজ হিসাবে সহজ নয়, অভিজ্ঞতা থেকে তা জানে আলিমুদ্দিন। হাজার বিতর্কের পরেও কেন্দ্রীয় কমিটির প্রাচীর পেরোতে না-পারায় প্রয়াত জ্যোতি বসুকে প্রধানমন্ত্রী করতে পারেনি তারা। পরে সেই অবস্থানকে ‘ঐতিহাসিক ভুল’ হিসাবে চিহ্নিত করা হলেও যা হওয়ার তা তখনই হয়ে গিয়েছিল। ফলে বেশ কয়েকমাস ধরে কংগ্রেসের সঙ্গে জোটের নতুন ভাবনা দলের মধ্যে ডালপালা মেললেও দেড় দশক আগের অতীত এখনও তাজা সিপিএমের অন্দরে। এদিন রাত পর্যন্ত নেতারা আলিমুদ্দিনে ছিলেন। আজ, শুক্রবার দুপুরে বৈঠক শুরুর আগে সকালে একবার রাজ্য সম্পাদকমণ্ডলী বৈঠকে বসতে পারে।
সেখানেই চিন্তায় জোট সেনাপতি। কংগ্রেসের নাম থাকুক বা না-থাকুক, রাজ্য কমিটিতে জোটপ্রস্তাব পাশ হয়ে যাওয়ারই কথা। কিন্তু অতঃপর শক্ত ‘গাঁট’ পলিটব্যুরো এবং কেন্দ্রীয় কমিটি। যেখানে এখনও ‘কট্টরপন্থী’রা দলে ভারী। রয়েছে কেরল লবিও। সেই ‘জড়তা’য় ধাক্কা দেওয়া যাবে কি না, তা নিয়েই চিন্তিত পাম অ্যাভিনিউয়ের বাসিন্দা। কারণ, দলের এক নেতার কথায়, ‘‘সময়ের দাবি মেনে এগোতে হবে, সিপিএমে সেটাই কখনও হয়ে ওঠেনি। এবার কিন্তু সময় এবং মানুষের দাবি মানার কথাটা উঠছে। দিল্লিকে সেটা কতটা বোঝানো যাবে, তার উপরেই সব নির্ভর করছে।’’

নয়াগ্রামের অনুষ্ঠানে মুখ্যমন্ত্রী। —নিজস্ব চিত্র
যেমন কালীঘাটের বাসিন্দার ‘দিকনির্দেশ’ নির্ভর করছে দলের অন্দরে মুকুলের ‘প্রয়োজনীয়তা’ কতটা বোঝানো যাবে, তার উপর। দল থেকে দীর্ঘদিন বিচ্ছিন্ন থাকার পর নেতাজি ইন্ডোরের মঞ্চে মুকুলকে দলের মধ্যে নতুন করে প্রতিষ্ঠা দিতে চাইছেন মমতা বন্দ্যোপাধ্যায়। মুকুলকে জায়গা দিতে দলের মধ্যে বিরোধিতা সম্পর্কে ওয়াকিবহাল মমতা এদিন বিকেল থেকেই নবান্নে দলের প্রথমসারির নেতাদের সঙ্গে মুকুলকে বসিয়ে বুঝিয়ে দিয়েছেন, দলের ভিতরের সংগঠিত বিরোধিতার মোকাবিলা করতে চান তিনি।
বুদ্ধদেবের মতো দল নিয়ে মমতার চিন্তা থাকার কথা নয়। কারণ, তাঁর দল ব্যক্তিকেন্দ্রিক। সেখানে তাঁর কথাই আইন। তাঁর প্রতি আনুগত্য নিয়েও প্রশ্ন নেই। কিন্তু গত এক বছরে মুকুল সম্পর্কে যে ‘শৈত্য’ দলের অন্দরে তৈরি হয়েছে, তা ঝট করে চলে যাওয়ার কথা নয়। যা বিলক্ষণ জানেন মুকুলও। তিনি তাই ব্যাট-প্যাড জোড়া করে ক্রিজে পড়ে রয়েছেন ধৈর্য ধরে। এই আবহে মমতা তাঁকে দলের কোনও পদ দেন কি না, অন্য নেতাদের কৌতূহল তা নিয়েই। যদি মুকুলকে মমতা সত্যিই কোনও পদ দিতে মনস্থ করে থাকেন, তাহলে তা তিনি কীভাবে দেন, দলের অন্দরে কৌতূহল রয়েছে তা নিয়েও। যদিও এদিন রাত পর্যন্ত একাধিক নেতার দাবি, মুকুলকে আদৌ কোনও পদ দেবেন না নেত্রী। এক নেতার কথায়, ‘‘এখন ১৪৪ ধারা জারি আছে! তার ভিতরেই সব চলছে।’’
বুদ্ধদেব যে গতিতে এগোচ্ছেন জোট গঠনের দিকে, তা নিয়েও উদ্বিগ্ন মমতা। প্রকাশ্যে স্বীকার না-করলেও তাঁর ঘনিষ্ঠেরা জানাচ্ছেন, সরাসরি জোট না-হলেও কংগ্রেস-সিপিএম আসন সমঝোতা হচ্ছে বলে তাঁরা ধরেই নিয়েছেন। মমতা-ঘনিষ্ঠ এক প্রথমসারির নেতার কথায়, ‘‘সেই সমঝোতা হলে আমাদের ১৬৫ থেকে ১৭০টা আসনের লক্ষ্য নিয়ে এগোতে হবে। কারণ, প্রচুর ‘মার্জিনাল সিট’ হেরে যাওয়ার সম্ভাবনা থাকবে।’’
সেই কারণেই মুকুল-সহ সমস্ত শক্তিকে কাছে টানতে আসরে নেমে পড়েছেন তিনি। সিপিএম থেকে বহিষ্কৃত রেজ্জাক মোল্লা, জমিয়তে উলেমা হিন্দ নেতা সিদ্দিকুল্লা চৌধুরীদের  তিনি কাছে টেনে নিয়েছেন। মুকুল যে বোঝাপড়ায় আগ্রহী, তার প্রমাণ দিয়েই ইন্ডোর বৈঠকের একদিন আগে তৃণমূলে মিশে গিয়েছে একদা মুকুলের দল ‘জাতীয়তাবাদী তৃণমূল কংগ্রেস’। অমিতাভ মজুমদার, প্রদীপ ঘোষেরা মমতাকে লিখিত জানিয়েছেন, তাঁরা মিশে যেতে চান তৃণমূলের সঙ্গেই। তাঁরাও ইন্ডোরে আসবেন মুকুলের সঙ্গে। তবে তার আগে দলের এক শীর্ষনেতার বক্তব্য ইঙ্গিতপূর্ণ— ‘‘মুকুল তো বহুবার বলেছেন, তিনি আলাদা দল করেননি। তাহলে তাঁর অনুগামীদের দলে মিশে যাওয়ার কথা আসছে কেন? কেউ তৃণমূলে আসতে চাইলে ব্যক্তিগতভাবে মমতা বন্দ্যোপাধ্যায়ের কাছে আবেদন করুন। দল বিবেচনা করবে।’’
পরস্পরের প্রতি যুযুধান। কিন্তু নিজের নিজের দল নিয়েও চিন্তায় থাকারই কথা পাম অ্যাভিনিউ এবং কালীঘাটের।